व छोड़कर आरा गई थीं, तब लौटने में महीने भर की देर हो गई थी दिन-रात खेत अगोरने के फेर में करमू बनिहार घर-आँगन की सफाई करना लगभग भूल ही गया था। नानी ने उस घर की दुर्दशा देखकर उसे तनिक डपट दिया था। करम बनिहार का तर्क भी अपनी जगह पर बिलकुल ठीक था - रामबिलास भाई के घर को अगोरने के लिए, उनकी खेती-बारी देखने के लिए, उनकी ससुराल के दो लड़के जिठानीजी के साथ रहने लगे थे। उन उन दोनों की ऊधम के मारे टोला परेशान था-नानी की जिठानी दिन-रात उन्हें उकसाती रहतीं और वे करमू बनिहार की अनुपस्थिति में, आँगन की दीवार फाँदकर इधर चले आते और आँगन में पड़ा सारा सामान तितर-बितर कर डालते। इतना ही नहीं, उन दोनों ने एक बार ठाकुरघर का ताला तोड़कर पूजा के सारे बर्तन भी चुरा लिए थे।
नानी ने लगातार महीने भर लगकर सारी गृहस्थी फिर से सहेजी थी। आँगन-घर चम-चम चमकने लगा था। मुखियाजी अखिलेश मामा के लिए एक रिश्ता लेकर आए थे। अगुआ से लड़की और उसके खानदान के विषय में सुनकर नानी उमग उठी थीं-उन्होंने चटपट बात दे दी थी-तहरा सास के विदाई के बाद घर-दुआर काटे दउरत रहे दुलहिन, अखिलेश बबुआ काम पर निकल जासु आ, हम अकेले पड़ल छत के कंडी गिनत रहब !
अखिलेश मामा के ब्याहवाले दिन की याद करती नानी के पोपले मुँह पर उछाल की नई लहर दौड़ गई थी-रेशमी कुरता, पियर धोती, मलमल के चटक गुलाबी चादर, गोड़ में लाल टहकार आलता ! तिलक के दिन बबुआ हरदी रंगल पीढ़ा पर बइठले त कलेजा जुड़ा गइल रहे दुलहिन !
अखिलेश मामाजी ने हूबहू नानाजी की आकृति पाई थी - पतले होंठ, खूब तीखी नाक और दप-दप करता ऊँचा ललाट-बेटे के माथे पर दही-अच्छत का टीका लगाते हुए नानी की देह अवश हो चली थी। सोलह साल पहले लुटा हुआ सौभाग्य उनके कलेजे को अचानक दहकाने लगा था - आज अगर वे होते हो... उनके साथ गँठजोड़ करके वे अपने कुल-देवताओं को गोहरातीं-पीली गोटेकार साड़ी पर भर माँग सिंदूर डालकर वे बेटे का परिछावन करने निकलतीं! नाना के दिए हुए कनपासे उन्होंने संदूक में सहेजकर रख दिए थे - अपने हाथों से उन्होंने वे कनपासे नानी को पहनाए थे - इन्हें कभी मत उतारना मलकिनी... !
नानी ने गुमान से उनकी चौड़ी चकली छाती पर अपना मुँह सटाते हुए कहा था - आप इतना सब कुछ मत बोलिए, हमें अपने भाग पर आप ही डर लगने लगता है।
एक दिन सुबह-सुबह में सिंदूर डालना भूल गई थी - नानी ने मुझे तुरत टोक दिया था- तिरिया के सिंगार चुटकी भर सिंदूर होला दुलहिन । ओकरे बिना सब सूना बाS। जा सिंदूरानी के ले आवS। ईश्वरीय विधान ने सिंदूर का अधिकार छीनकर नानी को जन्म भर का परिताप दे डाला था, लेकिन उस परिताप की पहली कचोट उन्हें अखिलेश मामा के ब्याह पर मिली थी - बारात जाने के पहले वे जान-बूझकर ठाकूर घर का दरवाजा भिड़काकर अंदर बैठ रही थीं - बेटे की जिनगी की सबसे शुभ घड़ी है, उनकी अशुभ छाया उस पर हरगिज नहीं पड़े। सोनबासी आजी समझ गई थीं।
माँ-माँ की गुहार मचाते अखिलेश मामाको उन्होंने इशारे से बता दिया था - दूल्हे का जोड़ा - जामा प